PF เตรียมออกตราสารการเงินไม่เกิน 100 ล้านเหรียญฯ-เพิ่มทุนขาย PP
PF เตรียมออกตราสารการเงินไม่เกิน 100 ล้านเหรียญฯ-เพิ่มทุนขาย PP
11 พ.ย. 2559

บริษัท พร็อพเพอร์ตี้ เพอร์เฟค จำกัด (มหาชน) หรือ PF เปิดเผยว่าที่ประชุมคณะกรรมการบริษัทเมื่อวานนี้ (10 พ.ย.) อนุมัติให้นำเสนอต่อที่ประชุมผู้ถือหุ้นเพื่อพิจารณาอนุมัติให้บริษัทออกตราสารในวงเงินไม่เกิน 100 ล้านเหรียญสหรัฐ หรือเงินสกุลอื่นในวงเงินเทียบเท่าเพื่อเสนอขายแก่นักลงทุนในคราวเดียว หรือหลายคราว หรือในลักษณะหมุนเวียน (Revolving)  
นอกจากนี้ยังจะเสนอต่อที่ประชุมผู้ถือหุ้นเพื่อพิจารณาอนุมัติให้ลดทุนจดทะเบียน โดยตัดหุ้นที่ยังไม่ได้นำออกจำหน่าย หลังจากนั้นให้เพิ่มทุนจดทะเบียนเป็น 9 พันล้านบาท จากเดิมที่ 7.67 พันล้านบาท โดยออกหุ้นใหม่ 1.33 พันล้านหุ้น พาร์หุ้นละ 1 บาท ซึ่งจะจัดสรรหุ้นเพิ่มทุนไม่เกิน 1.3 พันล้านหุ้น เสนอขายให้แก่บุคคลในวงจำกัด (PP)  ในราคาไม่ต่ำกว่าหุ้นละ 1 บาท และไม่ต่ำกว่าราคาใดราคาหนึ่ง ดังนี้ ได้แก่ ราคาถัวเฉลี่ยถ่วงน้ำหนักของหุ้นในตลาดหลักทรัพย์ฯย้อนหลังไม่น้อยกว่า 7 วันทำการติดต่อกัน แต่ไม่เกิน 15 วันทำการติดต่อกันก่อนวันกำหนดราคาเสนอขายหุ้นนั้น ,ราคาที่กำหนดโดยผ่านกระบวนการที่เปิดให้ผู้ลงทุนสถาบันแสดงความประสงค์ที่จะซื้อหุ้นที่ออกใหม่ของบริษัท ณ ระดับราคาที่ต้องการ (Book Building) ซึ่งผ่านการสำรวจโดยบริษัทหลักทรัพย์
สำหรับวัตถุประสงค์ในการออกหุ้นเพิ่มทุนครั้งนี้ เพื่อใช้เป็นเงินทุนหมุนเวียนและเงินสำรองในการดำเนินธุรกิจของบริษัทและบริษัทในเครือ และเพื่อรองรับการซื้อที่ดินใหม่เพื่อก่อสร้างโครงการอสังหาริมทรัพย์ของบริษัททั้งในลักษณะโครงการบ้านเดี่ยว ทาวน์เฮ้าส์ และอาคารชุดพักอาศัยเพื่อขาย